**PRILOG II**

***Projektni zadatak***

Ministarstvo poljoprivrede izrađuje [Strateški plan Zajedničke poljoprivredne politike Republike Hrvatske 2023. - 2027.](https://ruralnirazvoj.hr/files/1.-Nacrt-Strateskog-plana-Zajednicke-poljoprivredne-politike-Republike-Hrvatske-2023.-%E2%80%93-2027.-1.pdf) (u daljnjem tekstu: SP ZPP), a s obzirom na provedene konzultacije te ga finalizira u suradnji s dionicima. Nastavno na prethodno održane [konzultacije](https://ruralnirazvoj.hr/files/Prilog-3.-SP-ZPP-a-1.0.pdf), tijekom lipnja 2022. godine održan je i treći krug [rasprava.](https://ruralnirazvoj.hr/novo-programsko-razdoblje/konzultacije-s-dionicima-sp-zpp-2023-2027/)

Više informacija o SP ZPP-u nalazi se na <https://ruralnirazvoj.hr/>. Tijekom srpnja/kolovoza 2022. bit će upućen dokument Strateške studije utjecaja na okoliš SP ZPP (u daljnjem tekstu: SEA) u postupak savjetovanja sa zainteresiranom javnošću, kada će biti i javno dostupan, a sukladno zakonskim propisima.

Uzimajući sve navedeno u obzir potrebno je provesti dodatne konzultacije, a s ciljem osnaživanja procesa uključenosti dionika u procese završne dorade SP ZPP-a.

Stoga je projektni zadatak predmetne nabave priprema konzultacija s dionicima i zainteresiranom javnošću u okviru savjetovanja pri izradi SP ZPP 2023.-2027. s naglaskom na procjenu strateškog utjecaja na okoliš i intervencija koje doprinose klimi i okolišu u pet regija Republike Hrvatske: Grad Zagreb, Istočna Slavonija, Istarsko-Primorsko-Lička, Dalmatinska i Dubrovačka regija.

Točne lokacije izvršenja usluge predlaže izvršitelj.

Završne konzultacije uoči izrade SP ZPP-a - četvrti krug konzultacija s dionicima treba se provesti sukladno predloženom troškovniku (Prilog III DoN-a), a u vezi sa sljedećim temama:

1. SEA (komplementarno s javnim savjetovanjem);
2. Zelena arhitektura (eko sheme, klima i okoliš, uvjetovanost). Uključuje raspravu o intervencijama i njihovom pozitivnom utjecaju na sastavnice odnosno čimbenike okoliša (stanovništvo i zdravlje ljudi, tlo i poljoprivredno zemljište, bioraznolikost), no uz primjenu načela predostrožnosti, i o primjeni mjera za ublažavanje eventualno negativnih utjecaja za okoliš i prirodu.

Isporučitelj će za svaku od navedenih usluga/događanja:

1. Definirati program konzultacija, moderatora i stručnjaka sa strane izvršitelja uz aktivno uključivanje naručitelja;
2. Pripremiti koncept konzultacija/program za svaku pojedinu uslugu po projektnom zadatku, uključujući izradu stručnih materijala i prezentacija za događanje (ponavljajući koncept, s mogućim preinakama u dogovoru s naručiteljem);
3. Kompletno organizirati događanja po projektnom zadatku - osiguranje adekvatnog prostora, osvježavajućih napitaka i sitnih zalogaja/“fingerfood“, prijenosa uživo na internetskoj stranicii društvenim mrežama naručitelja;
4. Utvrditi liste sudionika i poslati pozive (obvezno pozivanje članova [Odbora za praćenje PRR RH](https://ruralnirazvoj.hr/files/tablica-novih-clanova-2.pdf), predstavnike regionalne i lokalne samouprave, civilnog sektora iz područja zaštite okoliša i prirode, agrarnih novinara i ostalih zainteresiranih dionika), uz osiguravanje najmanje 50 dionika po događanju, od čega najmanje 20% treba biti iz civilnog sektora i najmanje 30% poljoprivrednika;
5. Stručno moderirati konzultacije, usmjeravati pitanja i komunikaciju te donošenje jasnih i optimalnih zaključaka i smjernica;
6. Osigurati medijsku promociju - izrada priopćenja za medije/stručnih članaka, kontaktiranje medija radi objava, pozivanje medija na događanje (po događanju najmanje 1 objava u najmanje 7 različitih medija (tisak i/ili portali)) uz prethodnu suglasnost naručitelja;
7. Redovno izvještavati i dijeliti objave (uz slanje na suglasnost prije dostave medijima) na e-mail [PRR.promocija@mps.hr](mailto:PRR.promocija@mps.hr) i [glasnogovornik@mps.hr](mailto:glasnogovornik@mps.hr);
8. Pripremiti objedinjeno izvješće sa konzultacija koji nužno mora uključivati popis sudionika po lokacijama, sažetak rasprave te zaključke i preporuke za finalnu doradu nacrta SP ZPP 2023.-2027.

Za sve navedeno su potrebne dokaznice, u suprotnom trošak usluge ne može biti plaćen.

Uzimajući u obzir sve prethodno navedeno, od izvršitelja se traži pružanje usluge konzultacija s javnošću ispunjavajući minimalno sljedeće uvjete na svakom pojedinačnom događanju:

* adekvatan klimatiziran prostor;
* 50-100 ljudi po događanju (uvjet za plaćanje je najmanje 50 dionika po događanju, od čega najmanje 20% treba biti iz civilnog sektora i najmanje 30% poljoprivrednika - dokaznica slike, potpisna lista);
* pozivanje civilnog sektora s područja koji se bavi zaštitom okoliša i prirode (potrebno dostaviti dokaznice npr. PDF e-maila poziva);
* pozivanje medija (potrebno dostaviti dokaznice npr. PDF e-maila poziva);
* izrada priopćenja za medije, kontaktiranje medija radi objave (po događanju najmanje 1 objava u najmanje 7 različitih medija (tisak i/ili portali) (dostava dokaznica o objavama u medijima);
* osvježenje/fingerfood (dokaznice fotografije s događanja);
* dobro ozvučenje uz dostavu dokaznice tj. audio snimke sa svakog događanja;
* uživo prijenos na društvenim mrežama naručitelja (live-stream). Po najavi događanja naručitelj je u obvezi dostaviti ulazne podatke za prijenos uživo na društvenim mrežama (Facebook, Youtube).

Također je preduvjet plaćanja i dostava objedinjenog izvješća sa konzultacija (h).

Indikativni datum početka izvršenja usluge je 10 dana od potpisivanja ugovora, a dogovoriti će se sa naručiteljem.

Organizacija događanja po projektnom zadatku (stavke od a.-g.) se treba izvršiti u roku od 20 radnih dana od početka izvršenja prvog događanja tj. usluge.

Kompletna usluga se treba izvršiti najkasnije do kraja kolovoza 2022. godine ili po dogovoru sa naručiteljem.

Detaljan prijedlog programa izvršitelj dostavlja naručitelju na odobrenje 5 dana prije prvog događanja.

Izvršitelj je obavezan prilikom izvršenja usluge poštivati načela vidljivosti iz Priloga V

DoN-a.